Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1045

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 26% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 16 kredit — bevezetés a filológiába, — román leíró nyelvtan, — nyelvészeti szeminárium, — mai román nyelv, — fordítástechnika. 4.2.2. Törzs- és szakképzés: 78 kredit — Nyelvi követelmények: adott irodalmi és szak-, illetve köznyelvi szöveg hallás utáni pontos megértése, megfelelő ritmusú és intonációjú beszéd, összefüggő irodalmi szövegek előadása és visszaadása, a társalgási és vitakészség elsajátítása, tolmácsolási és fordítási készség kialakítása. — Irodalmi követelmények: a román irodalom történetének összefüggő egészként való ismerete a kezdetektől napjainkig, a fő korszakok, irányzatok és szerzők olvasmányokon alapuló elmélyült elsajátítása, az irodalomtudomány, stilisztika, komparatisztika, recepcióelmélet alapjainak és módszereinek ismerete, az irodalomkritikai és az irodalomtörténeti értekezések formai, stilisztikai és filológiai követelményeinek gyakorlati alkalmazása. — Nyelvészeti követelmények: a román filológia és nyelvtörténet alapkérdéseinek és irányzatainak elmélyült ismerete, a román nyelv fő fejlődési tendenciái és az ezekről szóló elméletek, a neolatin komparatisztika alapfogalmai. — Oktatott témakörök: = Nyelvészet és nyelvtörténet: az általános nyelvészet alapjai, főbb irányzatai; a beszélt és az irodalmi román nyelv: hangtani, szótani, nyelvtani egységei és ezek alkalmazási szabályai; román— magyar összehasonlító nyelvészet; a kétnyelvűség és a magyarországi román kisebbség nyelvi sajátosságai; román nyelvművelés, nyelvhelyességi gyakorlatok; a román nyelv története: kialakulása, területi differenciálódása, az irodalmi nyelv fejlődése, stilisztikai változatossága és változatai; romanisztika és balkanisztika, különös tekintettel az albánra. = A latin nyelv alapjainak elsajátítása, latin nyelvű szövegek olvasása és fordítása, az ókorról szerzett ismeretek elmélyítése. = Irodalomtörténet: a régi román irodalomtól (cirill forrásoktól) a mai irányzatokig; irodalomelméleti elemzési módszerek és fogalmak: poétika, hermeneutika, strukturalizmus, posztstrukturalizmus, dekonstrukció, interpretációelméletek, intertextualitás, magyar—román komparatisztika fejlődése és irányzatai; francia—magyar—román transzkulturalitás, modern történeti mitológiák. = Román kultúrtörténet és történelem: a románok története; román eszmetörténet; régi román irodalomtörténet; folklorisztika; magyarországi román kultúra; a román történelem és művelődés alapkérdéseinek, a fő eszmei és politikai irányoknak a kritikai ismerete; ezeknek az ismereteknek az alkalmazása a román filológia és nyelvtörténet, illetve az irodalomtörténet tanulmányozásában.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes